La Casa Municipal de Cultura acull l'espectacle de dansa Vigor Mortis
08 de març 2022

L'obra _Vigor Mortis_, de la companyia Otra Danza, es representarà a la Casa Municipal de Cultura dissabte que ve, 12 de març, a les 20 hores. Esta actuació de dansa, organitzada pel departament de Cultura, té una duració aproximada de 70 minuts.

_Vigor Mortis_ és un espectacle surrealista, on cap la poesia, el moviment i la narrativa. És un nou i inquietant viatge de la companyia Otra Danza entre el malson i l'ensomni. L'obra conjumina el llenguatge teatral més pròxim a la gestualitat, el mim i el llenguatge de la dansa, vist des de la plasticitat i l'abstracció.

L'espectacle de dansa contemporània representa la vida de dos persones i la seua casa, el seu estatge, la seua quotidianitat. Un trio, entre la casa i els seus habitants, per moments plaent i per moments tragicòmic. _Vigor Mortis_ mostra com quedem atrapats en llocs i quina empremta deixem en ells.

L'obra es construix a l'abric del caràcter insòlit o miraculós d’allò ordinari. Es mostra en el detall dels gestos, en la melancolia silenciosa de les mirades, en l'afectiva incertesa del quotidià. Éssers mutables que fluixen i exhalen amb hilaritat i esquinçament la memòria de la vida en la mort duradora, éssers que s'agiten contra els tremolors del destí. Comiat, abandó, llunyania d'eixos llocs que es perpetuen en la fugida, vertigen pel buit que es retorça en les convulsions de l'última partida.

En tot moment, seran d'obligat compliment les mesures de prevenció enfront de la Covid-19. Les entrades es poden adquirir per un preu de 7 euros en [servientradas.com](https://www.servientradas.com/espectaculo/AYUNTAMIENTO_DE_SAGUNTO/6/vigor-mortis.html).

![](/media/1elhhoic/c-vigor-mortis.jpg?width=850&height=567.9545454545455)

*   [](http://www.facebook.com/sharer.php?u=https://aytosagunto.es/va/actualitat/la-casa-municipal-de-cultura-acull-l-espectacle-de-dansa-vigor-mortis/ "Facebook")
*   [](http://twitter.com/share?url=https://aytosagunto.es/va/actualitat/la-casa-municipal-de-cultura-acull-l-espectacle-de-dansa-vigor-mortis/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-casa-municipal-de-cultura-acull-l-espectacle-de-dansa-vigor-mortis/ "Linked In")
*   [](mailto:?body=https://aytosagunto.es/va/actualitat/la-casa-municipal-de-cultura-acull-l-espectacle-de-dansa-vigor-mortis/)